**Ministru kabineta rīkojuma projekta**

**“Par valsts ģimnāzijas statusa piešķiršanu Tukuma Raiņa ģimnāzijai”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks  (500 zīmes bez atstarpēm) | Ministru kabineta rīkojuma projekta “Par valsts ģimnāzijas statusa piešķiršanu Tukuma Raiņa ģimnāzijai” (turpmāk – rīkojuma projekts) mērķis ir piešķirt valsts ģimnāzijas statusu Tukuma Raiņa ģimnāzijai.  Pašlaik valsts ģimnāziju tīkls nav pietiekami attīstīts visā Latvijas teritorijā. Piešķirot Tukuma Raiņa ģimnāzijai valsts ģimnāzijas statusu, tiks panākta arī valsts ģimnāziju pieejamības un to tīkla paplašināšana Rīgas plānošanas reģionā.  Rīkojuma projekts stāsies spēkā vispārējā kārtībā, un tajā ietvertais regulējums piemērojams no 2021. gada 1. septembra. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Rīkojuma projekts sagatavots saskaņā ar Vispārējās izglītības likuma 40. panta ceturto daļu un pārejas noteikumu 49. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Vispārējās izglītības likuma pārejas noteikumu 48. punktā noteiktajam Tukuma Raiņa ģimnāzija 2021. gada 24. februārī ir iesniegusi Izglītības un zinātnes ministrijā (turpmāk – ministrija) iesniegumu ar lūgumu piešķirt Tukuma Raiņa ģimnāzijai valsts ģimnāzijas statusu.  Tukuma Raiņa ģimnāzija atbilst Vispārējās izglītības likuma pārejas noteikumu 48. punktā noteiktajiem kritērijiem pretendēšanai uz valsts ģimnāzijas statusu:  1. Izglītojamo skaits 10.-12. klasēs Tukuma Raiņa ģimnāzijā pēc Valsts izglītības informācijas sistēmas datiem uz 2019. gada 1. septembri – 172 izglītojamie.  2. Tukuma Raiņa ģimnāzijā 2019./2020. mācību gadā tika īstenotas divas vispārējās vidējās izglītības programmas:  - vispārējās vidējās izglītības matemātikas, dabaszinību un tehnikas virziena programma (programmas kods 31013011, akreditēta līdz 13.12.2021. – 124 izglītojamiem) un vispārējās vidējās izglītības vispārizglītojošā virziena programma (programmas kods 31011011, akreditēta līdz 13.12.2021) - 48 izglītojamiem).  3. Tukuma Raiņa ģimnāzijā 2019./2020. mācību gadā tika realizēta viena pamatizglītības otrā posma izglītības programma (programmas kods 23011111, akreditēta līdz 13.12.2021. – 99 izglītojamiem).  4. Pēc Valsts izglītības satura centra sniegtās informācijas Tukuma Raiņa ģimnāzijas izglītojamo mācību sasniegumu vidējais procentuālais novērtējums centralizētajos eksāmenos ir bijis:  - 2018./2019. mācību gadā – 60,33 % (valstī 48,94 %, Rīgas plānošanas reģionā 50.38 %);  - 2019./2020. mācību gadā – 67.46% (valstī 51.61%, Rīgas plānošanas reģionā 53,79%).  5. Tukuma Raiņa ģimnāzija jau vairākus mācību gadus, tostarp 2019./2020. mācību gadā, veic pedagogu tālākizglītības un reģionālā metodiskā centra funkcijas plānošanas reģionā:  5.1. Tukuma Raiņa ģimnāzija sniedz vispārējās izglītības iestādēm un pedagogiem metodisko atbalstu izglītības procesa organizēšanā pedagoģijas un skolvadības jautājumos. 2019./2020. mācību gadā pieci Tukuma Raiņa ģimnāzijas pedagogi Tukuma novada Izglītības pārvaldē pildījuši pedagogu metodisko apvienību vadītāja pienākumus piecās mācību jomās (valodu mācību jomā, matemātikas mācību jomā, tehnoloģiju mācību jomā, dabaszinātņu mācību jomā, veselības un fizisko aktivitāšu mācību jomā), nodrošinot metodisko atbalstu Tukuma, Engures un Jaunpils novadu izglītības iestādēm. No 2020. gada 1. septembra Tukuma Raiņa ģimnāzijas skolotāji vada Tukuma, Engures un Jaunpils novadu teātra mākslas skolotāju metodisko apvienību un ģeogrāfijas skolotāju metodisko apvienību.  Metodisko apvienību vadītāji ir organizējuši pedagogu profesionālās kompetences pilnveides programmas kursus, seminārus, piedalījušies konsultatīvajās pirmsakreditācijas vizītēs minēto trīs novadu septiņās izglītības iestādēs (2018./2019. mācību gadā – Tumes pamatskolā, Jaunpils vidusskolā, Milzkalnes sākumskolā, Irlavas pamatskolā; 2019./2020. mācību gadā – Tukuma novada speciālās izglītības iestādē, Lapmežciema pamatskolā un Zemgales vidusskolā), profesionālo asociāciju pasākumos valstī, sadarbojušies ar citām valsts institūcijām, popularizējuši Tukuma Raiņa ģimnāzijas skolotāju pieredzi un, metodiskos materiālus.  No 2017. gada 1. septembra ar Tukuma novada pašvaldības finansiālu atbalstu Tukuma Raiņa ģimnāzijā darbu uzsācis izglītības metodiķis. Divi pedagogi Latvijas Universitātes Starpnozaru izglītības inovāciju centra pedagogu profesionālās pilnveides programmas kursos “Mācīšanās konsultantu sagatavošana reģiona vajadzībām” apguvuši prasmi profesionāli sniegt atbalstošu atgriezenisko saiti kolēģiem skolā (novadā, reģionā) par mācīšanu un mācīšanos stundā mācīšanas pieejas maiņas īstenošanai. Tukuma Raiņa ģimnāzijas pedagogs ir apguvis pedagogu profesionālās pilnveides programmu “Mācīšanās konsultantu-ekspertu sagatavošana reģiona vajadzībām” un programmu “Mācīšanās konsultantu-ekspertu profesionālās kompetences pilnveide atgriezeniskās saites sniegšanai pedagogiem”, un 2018. gada 14. septembrī tika novadīta nodarbība par efektīvas mācību stundas principiem un skolotāja snieguma novērtēšanu seminārā Tukuma, Engures un Jaunpils novadu izglītības iestāžu direktoru vietniekiem un metodisko apvienību vadītājiem. Tukuma Raiņa ģimnāzija ir sniegusi metodisko atbalstu un vadījusi nodarbības Pūres pamatskolas pedagogu mācīšanās grupai par efektīvu mācību stundu un atgriezeniskās saites sniegšanas iespējām. Sadarbībā ar Tukuma novada bioloģijas skolotāju metodisko apvienību tika organizēti semināri bioloģijas skolotājiem un vadīta nodarbība “Vērtēšana skolēnu izaugsmei”.  Tukuma Raiņa ģimnāzijā realizē Eiropas Savienības fondu darbības programmas “Izaugsme un nodarbinātība” 8.3.5. specifiskā atbalsta mērķa “Uzlabot pieeju karjeras atbalstam izglītojamajiem vispārējās un profesionālās izglītības iestādēs” projektu Nr.8.3.5.0/16/I/001 “Karjeras atbalsts vispārējās un profesionālās izglītības iestādēs”. Tukuma Raiņa ģimnāzijā pedagogs, karjeras konsultants ir ieguvis tiesības vadīt individuālo konsultēšanu vispārējā un profesionālajā izglītībā.  2019. gada 11. martā ģimnāzijas pedagogi vadījuši nodarbību Tukuma, Engures un Jaunpils novadu izglītības iestāžu klašu audzinātājiem.  Tukuma Raiņa ģimnāzijas direktore Sigita Kūla ģimnāziju vada no 2016. gada janvāra. 2018./2019. un 2019./2020. mācību gadā Sigita Kūla piedalījusies biedrības “Mūžizglītības un kultūras institūts “VITAE” Direktoru akadēmijā, lai pilnveidotu izglītības iestādes vadības prasmes, nodrošinot pārmaiņas un inovācijas. Direktore dalās ar pieredzi un “VITAE” Direktoru akadēmijā iegūtajām skolvadības zināšanām ar kolēģiem, tādējādi sniedzot metodisko atbalstu Tukuma, Engures un Jaunpils novadu izglītības iestāžu vadītājiem. No 2020./2021. mācību gada Tukuma Raiņa ģimnāzijas direktore darbojas Tukuma, Jaunpils un Engures novadu izglītības iestāžu vadītāju padomē un ir tās priekšsēdētāja. No 2020./2021. mācību gada ģimnāzija ar pašvaldības atbalstu iesaistās pārmaiņu procesa “Līderis manī” skolu tīklā Latvijā.  5.2. Tukuma Raiņa ģimnāzija nodrošina esošās informācijas un literatūras pieejamību arī citu izglītības iestāžu izglītojamajiem, pedagogiem un citiem pilsētas un novada iedzīvotājiem. Tukuma Raiņa ģimnāzijas bibliotēkā ir reģistrēti ap 300 pastāvīgo lasītāju *–* gan izglītojamie, gan pedagogi. Tukuma Raiņa ģimnāzijas bibliotēka ir bibliotēku informācijas sistēmas ALISE dalībniece, līdz ar to dati par daudzveidīgajiem bibliotēkas materiāliem pieejami visiem sistēmas dalībniekiem. Šo informāciju regulāri izmanto arī izglītojamo vecāki un citi Tukuma pilsētas un novada iedzīvotāji. Bibliotēka atvērta katru dienu no pulksten 7.45 līdz 15.45. Tajā vienlaikus var apkalpot līdz 20 apmeklētājiem (no tiem bibliotēkas lasītavā līdz 15 apmeklētājiem). Bibliotēkas krājums ir ļoti daudzveidīgs. Krājumā atrodas 18 407 grāmatas (arī angļu, krievu un vācu valodā), no kurām mācību grāmatas ir 7 760. Regulāri tas tiek papildināts ar jaunāko mācību literatūru, zinātnisko literatūru un daiļliteratūru. Bibliotēkas krājumu papildina periodiskie izdevumi, kas arī tiek izmantoti mācību procesā. Ģimnāzijas bibliotēkā strādā divas bibliotekāres. Abas bibliotekāres apguvušas profesionālās kvalifikācijas pilnveides programmu “Izglītības iestādes bibliotekārs”, viņu profesionālā kvalifikācija atbilst prasībām. Ģimnāzijas bibliotekāres konsultē izglītojamos un pedagogus par bibliotēkā pieejamajiem materiāliem un to izmantošanu. Tukuma Raiņa ģimnāzijas tīmekļa vietnē tiek atspoguļota informācija par izmantojamo mācību literatūru, grāmatu dāvinājumiem u. c. Lasītprasmju attīstīšanai un jaunākās daiļliteratūras apzināšanai bibliotekāres regulāri organizē lasītāju iesaistīšanos „Bērnu, jauniešu un vecāku žūrijā”. Bibliotekāres sadarbojas ar latviešu valodas un literatūras pedagogiem. Bibliotekāres apmāca un aktualizē informāciju par elektroniskajiem informācijas nesējiem, dažādām datu bāzēm un to izmantošanu. Īpaši aktuāli tas ir skolēnu zinātniskās pētniecības darbu izstrādē. Tukuma Raiņa ģimnāzijas lasītavā iespējams izmantot piecus stacionāros datorus ar interneta pieslēgumu. Tukuma Raiņa ģimnāzijas bibliotēkas vajadzībām tiek abonēta piekļuve tiešsaistes portālam www.letonika.lv.  5.3. Tukuma Raiņa ģimnāzija atbalsta izglītojamo sadarbību zinātniskās pētniecības jomā valsts un starptautiskā līmenī. Tukuma Raiņa ģimnāzijas izglītojamie pamatizglītības posmā visos dabaszinātņu mācību priekšmetos apgūst pētnieciskā darba pamatus. Vidējās izglītības posmā visi 11. klašu izglītojamie padziļināti apgūst zinātnisko pētniecību visos mācību priekšmetos, jo tiek piedāvātas fakultatīvās nodarbības zinātniskās pētniecības darbu izstrādē. No 1995. gada katru mācību gadu visi 11. klašu izglītojamie izstrādā zinātniskās pētniecības darbus, aizstāv tos ģimnāzijas rīkotajā konferencē. Labāko darbu autori piedalās Tukuma, Engures un Jaunpils novadu konferencēs, Zemgales reģiona un valsts skolēnu zinātniskās pētniecības darbu konferencēs, iegūstot godalgotās vietas gan reģionā, gan valstī.  Katru gadu izglītojamie veic pētījumus un startē dažādu organizāciju piedāvātos pētnieciskajos konkursos, piemēram, “Medijplēsis”, “Pilna doma”, vēstures skolotāju biedrības organizētajā konkursā “Vēsture ap mums”, matemātikas komandu olimpiādē “Atvērtā Kopa”.  Tukuma Raiņa ģimnāzijā apgūtās zinātniskās pētniecības darba prasmes izglītojamie turpina pilnveidot, studējot augstskolās. Katru mācību gadu aptuveni 90% absolventu turpina studijas augstākajās izglītības iestādēs: 2019. gadā – 87%, 2020. gadā – 94% absolventu. Visbiežāk absolventi izvēlas studēt Latvijas Universitātē, Rīgas Tehniskajā universitātē, Rīgas Stradiņa universitātē un Latvijas Lauksaimniecības universitātē. 2020. gada 31. janvārī Tukuma Raiņa ģimnāzija saņēmusi Latvijas Universitātes rektora Atzinības rakstu – pateicību kolektīvam par ieguldīto darbu skolēnu sagatavošanā studijām Latvijas Universitātē, piešķirot 2019. gada Skolu balvu. Iepriekšējā Latvijas Universitātes Skolu balva tika saņemta par 2016. gadu.  Tukuma Raiņa ģimnāzijas izglītojamie piedalās Tukuma, Engures un Jaunpils novadu, reģiona un valsts olimpiādēs. Izglītojamie gūst godalgotas vietas.  Tukuma Raiņa ģimnāzija ir iesaistījusies Erasmus+ Skolu sektora projektā, kur tiek veicināta starptautiskā sadarbība.  5.4. Tukuma Raiņa ģimnāzija organizējusi vispārējās izglītības iestāžu pedagogu profesionālās kompetences pilnveidi. Tukuma Raiņa ģimnāzijā 2018.–2020. gadā īstenotas sešas pedagogu profesionālās kompetences pilnveides programmas. Vairākas no tām realizētas sadarbībā ar Tukuma novada Izglītības pārvaldi. Programmu vadītāji ir gan profesionāli speciālisti/lektori no valsts institūcijām, izglītības biedrībām, gan Tukuma Raiņa ģimnāzijas pedagogi.  No 2017./2018. mācību gada ģimnāzijā Eiropas Sociālā fonda projekta Nr.8.3.5.0/16/I/001 “Karjeras atbalsts vispārējās un profesionālās izglītības iestādēs” ietvaros strādā pedagogs karjeras konsultants, organizējot kursu nodarbības un seminārus Tukuma Raiņa ģimnāzijas pedagogiem. Tukuma Raiņa ģimnāzijas pedagogs kā konsultants veiksmīgi darbojas arī Tukuma, Engures un Jaunpils novadu izglītības iestāžu karjeras kolēģijā, iniciējot un organizējot pasākumus arī citās izglītības iestādēs.  Kopš 2016. gada Tukuma Raiņa ģimnāzijā tiek izstrādāti un realizēti Erasmus+ Skolu sektora projekti, kuru galvenais mērķis ir veicināt pedagogu profesionālo pilnveidi un uzlabot ģimnāzijas mācību darba kvalitāti. Projekta “Mācīties, lai mācītu” gaitā (2016./2017. mācību gadā) tika vērots mācību process Vācijas skolā. Attīstītas stundu vērošanas un mācību procesa analizēšanas prasmes. Tika nodibināti sakari turpmākajai starptautiskajai sadarbībai ar Šēseles Eichenschule ģimnāzijas (Vācija) izglītojamajiem un pedagogiem. Pateicoties sadarbībai, katru mācību gadu izglītojamie kopā ar pedagogiem dodas apmaiņas vizītēs: rudenī sadarbības partneri viesojas Tukuma Raiņa ģimnāzijā, savukārt pavasarī Tukuma Raiņa ģimnāzijas izglītojamie un pedagogi dodas vizītē uz Šēseli – Eichenschule ģimnāziju Vācijā. Izņēmums bija 2020. gada pavasaris, kad Covid-19 pandēmijas dēļ vizīte tika atcelta. No 2019./2020. mācību gada Tukuma Raiņa ģimnāzijas komanda (trīs izglītojamie un divi pedagogi) piedalās arī Eiropas Parlamenta deputātes Daces Melbārdes iniciētajā ”Nākotnes līderu akadēmijā” pārmaiņu procesa “Līderis manī” skolu tīklā Latvijā sadarbībā ar biedrību “Mūžizglītības un kultūras institūts “VITAE””.  Pedagogi katru gadu īsteno kādu Erasmus+ projektu. 2019./2020. mācību gadā ģimnāzijas pedagogi īstenojuši Erasmus+ KA1 projektu “Vērtības un izaicinājumi 21. gs. skolā”, kura mērķis bija paaugstināt pedagogu profesionālo kompetenci saistībā ar vērtību iekļaušanu ikdienas mācību procesā, tostarp gūt pieredzi pilnveidotā mācīšanās satura veiksmīgākai realizēšanai. Projekta aktivitātēs piedalījās septiņi pedagogi, kuri dalījās ar gūto pieredzi semināros. Tukuma Raiņa ģimnāzijas pedagogu gūtā pieredze starptautiskajos projektos tiek nodota ne tikai ģimnāzijas pedagogiem, bet arī Tukuma, Jaunpils un Engures novadu skolu pedagogiem, visbiežāk novadu pedagogu metodisko apvienību semināros.  Pieredze tiek gūta, piedaloties arī Erasmus+ programmas KA2 starpskolu stratēģiskās partnerības projektā “Brīvprātīgais darbs un aktīva pilsoniskā līdzdalība”. Ģimnāzijas partneri šajā projektā ir Kipras, Rumānijas, Itālijas, Polijas un Bulgārijas jaunieši un pedagogi. Diemžēl saistībā ar Covid-19 pandēmijas situāciju pasaulē pilnvērtīga projekta realizācija nav iespējama. Projekts uzsākts 2019./2020. mācību gadā, un tā īstenošana ir pagarināta līdz 2022. gada februārim.  Tukuma Raiņa ģimnāzija sniedz atbalstu augstākās izglītības iestādēm jauno pedagogu sagatavošanā, jo katru gadu tiek nodrošinātas prakses vietas jaunajiem pedagogiem (studentiem). 2019./2020. mācību gadā kopumā noslēgti trīs sadarbības līgumi ar Latvijas Universitāti un viens sadarbības līgums ar Latvijas Lauksaimniecības universitāti, nodrošinot praksi matemātikas, kulturoloģijas un vācu valodas skolotājām un karjeras konsultantam. Veiksmīga sadarbība noris ar nodibinājumu “Iespējamā misija”, kura ietvaros Tukuma Raiņa ģimnāzijā strādā divi jauni pedagogi. Kopumā 2019./2020. mācību gadā septiņi ģimnāzijas pedagogi ir vadījuši pedagoģisko praksi jaunajiem pedagogiem.  6. Tukuma Raiņa ģimnāzijas pedagogi 2019./2020. mācību gadā ir iesaistījušies valsts izglītības politikas un izglītības attīstības stratēģijas veidošanā (valsts pārbaudījumu vērtēšanā, izglītības satura izveidē, mācību literatūras izvērtēšanā) pašvaldību vai valsts līmenī.  2019./2020. mācību gadā pieci Tukuma Raiņa ģimnāzijas pedagogi ir piedalījušies centralizēto eksāmenu (latviešu valodas, matemātikas, angļu valodas) vērtēšanā. 2019./2020. mācību gadā viens pedagogs turpinājis dalību *Skola2030* projektā “Kompetenču pieejā balstīta vispārējās izglītības satura aprobācija un ieviešana” ekspertu darba grupā, kas veic pēctecīgu un savstarpēji saskaņotu kompetenču pieejā balstītu mācību satura izstrādi. Tukuma Raiņa ģimnāzijas pedagogi izstrādājuši Tukuma, Engures un Jaunpils novadu noslēguma pārbaudes darbus un olimpiāžu (bioloģija, ģeogrāfija; mājturība un tehnoloģijas) saturu. 2019./2020. mācību gadā Tukuma Raiņa ģimnāzija ir iesaistījusies projekta “”Virtuālais asistents un digitālā platforma literatūras apguvei 7.–9. klases posmā” īstenošanā. Projekta īstenotājs ir sabiedrība “Tilde” ar diviem sadarbības partneriem – Tukuma Raiņa ģimnāziju un Rīgas Imantas vidusskolu – izglītības iestādēm, kas aprobē jauno mācību līdzekli 7.–9. klašu grupā, iesaistot vismaz 150 izglītojamos. Tukuma Raiņa ģimnāzija piedalījās Ekonomiskās sadarbības un attīstības organizācijas (Organisation for Economic Co-operation and Development – OECD) Starptautiskās skolēnu un pedagogu novērtēšanas programmas pamatpētījumos (OECD PISA 2018 un OECD TALIS 2018). Pētījumu rezultāti publicēti 2019./2020. mācību gadā un ir nozīmīgs devums Latvijas izglītības attīstības plānošanā. 2019./2020. mācību gadā Tukuma Raiņa ģimnāzijas pedagogi, Tukuma, Jaunpils un Engures novadu metodisko apvienību vadītāji organizējuši seminārus, tādējādi nodrošinot pedagogu savstarpējās pieredzes apmaiņu, diskusijas, tai skaitā kopīgi ar novadu pedagogiem plānojuši pilnveidotā mācību satura realizāciju no 2020./2021. mācību gada. Valsts ārkārtas situācijas laikā 2020. gada pavasarī Tukuma Raiņa ģimnāzija dalījusies pieredzē ar novadu pedagogiem par attālināto mācību nodrošināšanu. Tukuma Raiņa ģimnāzijas pedagogs, karjeras konsultants piedalījies novadu darba grupā un organizējis novadu pasākumus karjeras izglītībā, sadarbojoties ar Latvijas augstskolām un Tukuma Raiņa ģimnāzijas absolventiem, veicinot Tukuma, Jaunpils un Engures novadu izglītojamo karjeras izvēli. Tukuma Raiņa ģimnāzijas vadības komanda 2019./2020. mācību gadā aktīvi iesaistījusies Tukuma, Jaunpils un Engures izglītības iestāžu sadarbības grupā, izstrādājot pilnveidotā mācību satura vispārējās vidējās izglītības virzienu piedāvājumu, lai nodrošinātu izglītojamajiem dažādu mācību jomu pieejamību novadu vidējās izglītības iestādēs. 2019./2020.mācību gadā Tukuma Raiņa ģimnāzija turpinājusi sadarbību ar biedrību “MOT Latvija” programmā “MOT” 7.–9. klašu izglītojamajiem. MOT koncepta pamatā ir veidot drošāku sabiedrību, stiprinot jauniešu izpratni un drosmi – drosmi dzīvot, rūpēties un pateikt nē. MOT skolu tīklā iesaistījušās 40 Latvijas skolas. Sadarbība ar MOT treneriem un pedagogiem sekmē pieredzes apmaiņu audzināšanas jautājumos Latvijas skolās.  Tukuma Raiņa ģimnāzijas attīstības veidošanā iesaistījušies gan pedagogi, gan izglītojamie, gan vecāki, kuri, savstarpēji sadarbojoties, ir veicinājuši izglītības kvalitātes paaugstināšanos izglītības iestādē. Lai atbalstītu un veicinātu ģimnāzijas attīstību un stratēģisko mērķu sasniegšanu, Tukuma Raiņa ģimnāzijas izglītojamo vecāki un absolventi 2016. gadā dibinājuši biedrību “Tukuma Raiņa ģimnāzijas atbalsta biedrība”.  Iepriekš minētais norāda, ka Tukuma Raiņa ģimnāzija nodrošina Vispārējās izglītības likuma pārejas noteikumu 48. punktā noteikto kritēriju valsts ģimnāzijas statusa iegūšanai izpildi.  Rīkojuma projekta mērķis ir piešķirt valsts ģimnāzijas statusu Tukuma Raiņa ģimnāzijai ar 2021. gada 1. septembri.  Rīkojuma projekta būtība ir valsts ģimnāziju tīkla pieejamības palielināšana Rīgas plānošanas reģionā. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tukuma Raiņa ģimnāzija, tās pedagogi un izglītojamie, Tukuma novada pašvaldība. |
| 2. | Tiesiskā regulējuma ietekme uz tautsaimniecību un administratīvo slogu | Rīkojuma projekts šo jomu neskar. |
| 3. | Administratīvo izmaksu monetārs novērtējums | Rīkojuma projekts šo jomu neskar. |
| 4. | Atbilstības izmaksu monetārs novērtējums | Rīkojuma projekts šo jomu neskar. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021.gads | | Turpmākie trīs gadi (*euro*) | | | | |
| 2022.gads | | 2023.gads | | 2024.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi:** | **308 275 128** | **0** | **318 306 950** | **0** | **318 306 950** | **0** | **0** |
| 1.1.valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 308 275 128 | 0 | 318 306 950 | 0 | 318 306 950 | 0 | 0 |
| 1.2.valsts speciālais budžets | 0 | 0 | 0 | 0 | 0 | 0 | 0 |
| 1.3.pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi:** | **308 275 128** | **25 896** | **318 306 950** | **77 688** | **318 306 950** | **77 688** | **77 688** |
| 2.1.valsts pamatbudžets | 308 275 128 | 25 896 | 318 306 950 | 77 688 | 318 306 950 | 77 688 | 77 688 |
| 2.2.valsts speciālais budžets | 0 | 0 | 0 | 0 | 0 | 0 | 0 |
| 2.3.pašvaldību budžets | 0 | 0 | 0 | 0 | 0 | 0 | 0 |
| **3. Finansiālā ietekme:** | **0** | **- 25 896** | **0** | **- 77 688** | **0** | **- 77 688** | **- 77 688** |
| 3.1.valsts pamatbudžets | 0 | - 25 896 | 0 | - 77 688 | 0 | - 77 688 | - 77 688 |
| 3.2.valsts speciālais budžets | 0 | 0 | 0 | 0 | 0 | 0 | 0 |
| 3.3.pašvaldību budžets | 0 | 0 | 0 | 0 | 0 | 0 | 0 |
| **4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi)** | **0** | **25 896** | **0** | **77 688** | **0** | **77 688** | **77 688** |
| 4.1.valsts pamatbudžets | 0 | 25 896 | 0 | 77 688 | 0 | 77 688 | 77 688 |
| 4.2.valsts speciālais budžets | 0 | 0 | 0 | 0 | 0 | 0 | 0 |
| 4.3.pašvaldību budžets | 0 | 0 | 0 | 0 | 0 | 0 | 0 |
| **5. Precizēta finansiālā ietekme:** |  | **0** |  | **0** |  | **0** | **0** |
| 5.1.valsts pamatbudžets | 0 | 0 | 0 | 0 |
| 5.2.valsts speciālais budžets | 0 | 0 | 0 | 0 |
| 5.3.pašvaldību budžets | 0 | 0 | 0 | 0 |
| **6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā)** | Atbilstoši Ministru kabineta 2016. gada 5. jūlija noteikumiem Nr. 447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” (turpmāk – noteikumi Nr. 447), ministrija aprēķināja finansējuma apmēru Tukuma Raiņa ģimnāzijai vienam mēnesim pedagogu darba samaksai un valsts sociālās apdrošināšanas obligātajām iemaksām, ņemot vērā, ka pedagoga zemākā mēnešalgas likme sākot ar 2021. gada 1.septembri ir 830 *euro*. Saskaņā ar veikto aprēķinu, tas ir 43 944 *euro*.  Atbilstoši noteikumu Nr. 447   7.5. apakšpunktā noteiktajam, valsts ģimnāziju īstenotajās programmās skolēnu skaitam 10.-12. klasē piemēro koeficientu 1,22. Ja Tukuma Raiņa ģimnāzijai piešķir valsts ģimnāzijas statusu, tad finansējuma apmērs vienam mēnesim no 2021. gada 1. septembra ir 50 418 *euro*.  Tādējādi, 2021.gada četriem mēnešiem papildu būtu nepieciešami 25 896 *euro*, bet 2022.gadam un turpmākajiem gadiem ik gadu – 77 688 *euro*. Aprēķins ir anotācijas pielikumā.  Finanšu līdzekļi papildu izdevumu finansēšanai tiks nodrošināti valsts budžeta resora “62. Mērķdotācijas pašvaldībām” programmas 05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām” apstiprinātā finansējuma ietvaros. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| **7. Amata vietu skaita izmaiņas** | Rīkojuma projekts šo jomu neskar. | | | | | | |
| **8. Cita informācija** | Ailē “Saskaņā ar valsts budžetu kārtējam gadam” norādīts finansējums, kas apstiprināts likumā “Par valsts budžetu 2021.gadam” 62. resora “Mērķdotācijas pašvaldībām” programmai 05.00.00. “Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām”.  Valsts budžeta finansējumu reģionālā metodiskā centra un pedagogu tālākizglītības centra darbībai Tukuma Raiņa ģimnāzija saņems 2021. gadā 15. resora “Izglītības un zinātnes ministrija” apakšprogrammas 01.08.00 “Vispārējās izglītības atbalsta pasākumi” apstiprinātā finansējuma ietvaros. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Rīkojuma projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Rīkojuma projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Tukuma Raiņa ģimnāzija un Tukuma novada pašvaldība tika informēta par plānoto rīkojuma projekta sagatavošanu par valsts ģimnāzijas statusa piešķiršanu (ministrijas 2021. gada 25. marta vēstule Nr. 4-9.2e/21/1189 “Par lūgumu piešķirt valsts ģimnāzijas statusu”).  Sabiedrības līdzdalība rīkojuma projekta izstrādē tiks nodrošināta, ievietojot informāciju par rīkojuma projektu ministrijas tīmekļvietnes www.izm.gov.lv sadaļā “Sabiedrības līdzdalība” un Valsts kancelejas tīmekļvietnē, aicinot sabiedrības pārstāvjus rakstiski sniegt viedokli par rīkojuma projektu tā izstrādes stadijā – nosūtot viedokli elektroniski uz elektronisko pasta adresi: dzintra.mergupe-kutraite@izm.gov.lv. |
| 2. | Sabiedrības līdzdalība projekta izstrādē | Tukuma Raiņa ģimnāzija un Tukuma novada pašvaldība ir informēti par izglītības iestādes plānoto virzību uz valsts ģimnāzijas statusu.  Sabiedrības pārstāvji var līdzdarboties rīkojuma projekta izstrādē, sniedzot atzinumu un viedokli par noteikumu projektu. |
| 3. | Sabiedrības līdzdalības rezultāti | Sabiedrības grupu viedoklis tiks apkopots, izmantojot sabiedrības līdzdalības un komunikācijas aktivitāšu rezultātus.  Ja līdz sabiedrības līdzdalības procesa beigām tiks saņemti sabiedrības pārstāvju viedokļi, tad attiecīgi tie tiks vērtēti rīkojuma projekta saskaņošanas procesā un attiecīgi tiks precizēts rīkojuma projekts un tā anotācija pirms noteikumu projekta iesniegšanas izskatīšanai Ministru kabineta sēdē. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rīkojuma projekta izpildē būs iesaistīta ministrija, Tukuma novada pašvaldība un Tukuma Raiņa ģimnāzija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Rīkojuma projekts paredz valsts ģimnāzijas statusa piešķiršanu Tukuma Raiņa ģimnāzijai. Tā kā Tukuma Raiņa ģimnāzija faktiski jau pilda pedagogu tālākizglītības un metodiskā centra funkcijas, Tukuma Raiņa ģimnāzijas pašlaik īstenotās funkcijas un uzdevumi netiek paplašināti vai sašaurināti. Projekta izpildes nodrošināšanai nav nepieciešams veidot jaunas institūcijas, likvidēt vai reorganizēt esošās. Projekta izpilde tiks nodrošināta rīkojuma projekta izpildē iesaistīto institūciju pieejamo cilvēkresursu ietvaros. |
| 3. | Cita informācija | Nav |

Iesniedzējs:

Izglītības un zinātnes ministre I.Šuplinska

Vizē:

Valsts sekretārs J.Volberts

Mergupe-Kutraite 67047817

[dzintra.mergupe-Kutraite@izm.gov.lv](mailto:eriks.sika@izm.gov.lv)

Pavloviča 67047860

initra.pavlovica@izm.gov.lv